STARTER NORSK TESELSKAP: Vil legge ned Norges Bank

- Det er noe fundamentalt galt i banksystemet, mener stifteren av «Tea Party-bevegelsen Norge». Han planlegger demonstrasjoner mot sentralbanken.

VIL GJØRE OLSEN OVERFLØDIG: Thomas Kenworthy (t.h.) mener sentralbankens pengemonopol er et inngrep i kontraktsfriheten. Vis mer byoutline Scanpix/privat (Montasje: E24)

Publisert: Oppdatert: 17. januar 2011 11:26 , Publisert: 17. januar 2011 11:01

Når Norges ferske sentralbanksjef Øystein Olsen 17. februar i år holder sin første årstale, vil han sannsynligvis bli møtt av demonstranter.

Akershus-mannen Thomas Kenworthy (46) har søkt om tillatelse til å demonstrere utenfor Norges Bank samme dag, skriver avisen Dagens Næringsliv.

- Hensikten med demonstrasjonen er å få oppmerksomhet rundt banksystemet, som det er noe fundamentalt galt med, sier Kenworthy til E24.

- Gull vil ta over

Han har akkurat registrert den ideelle organisasjonen "Tea Party-bevegelsen Norge" i Brønnøysundregistrene. Det norske teselskapet vil legge ned Norges Bank, og gi folk anledning til å betale med betalingsmidlet de selv ønsker å bruke.

- Målet er å avvikle Norges Bank og oppheve sentralbanklovens paragraf 14, som vi mener er et ubetimelig inngrep i kontraktsfriheten, sier Kenworthy.

Den nevnte paragrafen sier at pengene Norges Bank utsteder, gjelder som tvunget betalingsmiddel i Norge.

Kenworthy tror ikke at komplett kaos blir følgen dersom sentralbankens pengemonopol skulle bli satt til side.

- Historien viser at dersom man tar bort sentralbankens enerett på å trykke penger, vil gull eller sølv etablere seg som betalingsmiddel, sier Kenworthy, som har forfattet en fempunktsplan for hvordan Norges Bank kan forsvinne (se faktaboks til høyre).

Søkte Olsens jobb

Kenworthy mener at finanskrisen kunne vært unngått dersom bankene måtte hatt 100 prosent dekning for innskuddene.

- Hovedårsaken til kriser er at bankene under økonomiske oppturer fremskaffer masse kreditt, det vil si penger som ikke er spart opp. Dermed settes det i gang for mange investeringsprosjekter, som ikke kommer i mål før krisen bryter ut, sier Kenworthy med henvisning til økonomene Friedrich Hayek og Ludwig von Mises.

Hayek og von Mises regnes som de viktigste representantene for den østerrikske nasjonaløkonomiske skolen. Hayek mente blant annet at en statlig sentralbank aldri vil inneha tilstrekkelig informasjon til å kunne styre pengetilførselen i samfunnet effektivt.

Kenworthy, som er utdannet sivilingeniør og jobber med IT, søkte i høst jobben som ny sentralbanksjef etter Svein Gjedrem.

- Jeg søkte jobben for å skape blest om saken, sier Kenworthy.

Les flere økonominyheter på E24.